钦定古今图书集成/明伦汇编/官常典/第317卷 > 吴山
## 钦定古今图书集成/明伦汇编/官常典/第317卷 > 吴山

按《明外史》本传：“山字曰静，高安人。嘉靖十四年进士
及第，授编修，累官礼部左侍郎，入西苑供奉青词。三
十五年，改吏部，寻代王用宾为礼部尚书。明年加太
子太保。山与严嵩乡里，嵩子世蕃介大学士李本饮，
山欲与为婚姻，山不可，世蕃不悦而罢。帝欲用山内
阁，嵩密阻之。府丞朱隆禧者，考察罢官，献方术，得加”
礼部侍郎。及卒，请恤，山执不与。佥都御史唐顺之卒
于军，总督胡宗宪疏其以死勤事，请优恤，山亦不与。
大学士靳贵妻早寡及老，有司奏请旌表，山不可。徐
阶为之言。山正色曰：“相公虑阁老夫人再醮耶？”阶默
然而罢。𥙿、景二邸并建，国本未定。三十九年冬，帝忽
谕礼部具景王之藩仪。嵩知帝激于郭希颜，疏欲觇
人心，讽山留王。山曰：“中外望此久矣。”立具仪以奏，王
竟之藩。司礼监黄锦尝窃语山曰：“公他日得为编氓，
幸矣。王之藩，非帝意也。”明年二月朔，日当食，微阴。历
官言日食不见，即同不食。帝以为天眷，喜甚。嵩趣部
急上贺，侍郎袁炜亦为言。山仰首曰：“日方亏，将谁欺
耶？”仍救护如常仪。帝大怒，山引罪。帝谓山守礼无罪，
而责礼科对状。给事中李东华等震惧，劾山请与同
罪。帝乃责山卖直沽名，停东华俸。嵩言“罪在部臣。”帝
乃贳东华等，命姑识山罪。吏科梁梦龙等见帝怒山
甚，又恶专劾山，乃并吏部尚书吴鹏劾之。诏“鹏致仕，
山冠带闲住。”时皆惜山而深快鹏之去。穆宗即位，召
为南京礼部尚书，坚辞不赴。卒。赠少保，谥“文端。”